至靈壁鎮於許供奉處得杜挺之書及詩
作者：梅堯臣
朝代：宋

paragraphs: 去冬過尋歷陽守，江沙半遮當利口。
口頭沙蹙浪如山，浦溆排舟魚貫柳。
却畏浪高難苦留，聞解符來時不久。
平明挂席入楊州，主人釀成百斛酒。
酒上玉蛆如笑花，一日倒空罌與缶。
主人亦欲君舊友，請我遲君同此首。
清明君果渡江至，與君繼舳曾無負。
過淮風緊到洪澤，使人助我如臂肘。
暮春泝汴汴流澀，自假輕航去如走。
千憂萬阻經靈壁，留書津吏情何厚。
副之佳句二十言，文昌光芒夜侵斗。
平時相恤以此稀，緩急求之更難有。
風牽月挽望符離，水館野亭能駐不。
葛巾輕服約登步，葱𦞦冷淘誇其滫。
書中不說王平甫，應又先行君在後。
我今趁君君趁王，趁入大梁須執手。